༼བརྗོད་གཞི་གསུམ་པ་ས་ལུགས་ལ་མདོ་སྔགས་གཉིས་ཀྱི་ལྟ་བ་གནད་གཅིག་ཏུ་ཐུག་པ་མ་ཟད་ཐལ་རང་གཉིས་ཀྱི་མཐའ་ཐུག་གི་ལྟ་བ་ལའང་ཡང་ལྕི་མེད་པའི་ཚུལ།༽མཚམས་འདི་ནས་ས་ལུགས་ལ་མདོ་སྔགས་གཉིས་ཀྱི་མཐའ་ཐུག་གི་ལྟ་བའི་ཁྱད་པར་ཅུང་ཟད་ཞུ་ན།ཆོས་ཀྱི་རྗེ་ས་སྐྱ་པཎྜི་ཏས།སྡོམ་གསུང་རབ་དབྱེ་ལས།ཕ་རོལ་ཕྱིན་པའི་ལྟ་བ་ལས།།ལྷག་པའི་ལྟ་བ་ཡོད་ན་ནི།།ལྟ་དེ་སྤྲོས་པ་ཅན་དུ་འགྱུར།།སྤྲོས་བྲལ་ཡིན་ན་ཁྱད་པར་མེད།།ཅེས་པའི་གསུང་དེ་ནི་མདོ་སྔགས་གཉིས་ཀའི་མཐའ་ཐུག་གི་ལྟ་བའི་གནད་གཅིག་ཏུ་གཞོལ་བའི་ཆོས་ཀྱི་སྡོམ་ཆེན་པོ་ཞིག་སྟེ་འདིའི་ཐད་དུ་ཅུང་ཞིག་གླེང་ན།དགེ་རྩེ་མ་ཧ་པཎྜི་ཏ་ཚེ་དབང་མཆོག་གྲུབ་ཀྱིས།གྲུབ་མཐའ་ཆེན་པོ་བཞིའི་རྣམ་པར་བཞག་པ་མདོ་ཙམ་ཕྱེ་བ་ངེས་དོན་དགོངས་པ་གསལ་བྱེད་ལས།དོན་འདི་ལ་ཆོས་རྗེས་སྟོང་ཉིད་སྤྲོས་བྲལ་ཙམ་ལ་ཆོས་སྤྱིའི་ལྟ་བ་བཞག་པའི་སྐབས་གཅིག་དང་།ཉམས་མྱོངས་དེ་ཁོ་ན་ཉིད་ཀྱི་ཡེ་ཤེས་ལ་གསང་སྔགས་ཐུན་མོང་མ་ཡིན་པའི་ལྟ་བ་བཞག་པའི་གནས་སྐབས་གཉིས་མ་རྟོགས་པར།ཁ་ཅིག་གིས་ཆོས་རྗེ་ལ་དགག་པ་མཛད་པ་མི་འཐད་པའི་ཚུལ་གསུངས་ཏེ།དགེ་རྩེ་མ་ཧ་པཎྜི་ཏ་ཉིད་ཀྱིས་ཆོས་རྗེའི་གསུང་དེའི་དགོངས་པ་འགྲེལ་པ་ན།གོང་དུ་ལུང་དྲངས་མ་ཐག་པའི་ཆོས་རྗེའི་གསུང་ཤོ་ལོ་ཀ་གཅིག་པུ་དེའི་རྐང་པ་དང་པོ་གཉིས་ཐོག་མར་ལུང་དུ་དྲངས་ཏེ།འདིའི་དགོངས་པ་ཇི་བཞིན་བླངས་ཚེ།སྔགས་ཀྱི་ལྟ་བ་བདེ་སྟོང་ལྷན་ཅིག་སྐྱེས་པའི་ཡེ་ཤེས་ཟབ་གསལ་གཉིས་མེེད་དེ་ཉིད་ངོ་བོའི་ཆ་ནས་སྤྲོས་པའི་མཐའ་གང་དུའང་མ་ལྷུང་བ་ལ་དགོངས་ནས་ལྟ་བ་དེའི་མཚན་ཉིད་སྤྲོས་པ་དང་བྲལ་བ་ཡིན།དེ་ལྟ་ཡིན་པས་སྤྲོས་བྲལ་གྱི་ཆ་ནས་དབུ་མའི་སྤྲོས་བྲལ་ལས་ལྷག་པ་མེད།དེ་མེད་པས་སྤྲོས་བྲལ་གྱི་ངོས་ནས་དབུ་མ་དང་གསང་སྔགས་ཁྱད་པར་མེད་པའི་དོན་ཤེས་དགོས་ཏེ།དེ་མ་ཐག་ཏུ།སྤྲོས་བྲལ་ཡིན་ན་ཁྱད་པར་མེད།།ཅེས་གསུངས་པའི་ཕྱིར་རོ།སྤྲོས་བྲལ་དེ་ཡང་སྤྱིར་ཡོད་མེད་སོགས་གང་དུའང་ཁས་བླངས་མེད་པའི་དོན་ཙམ་ལས།བོད་འགའ་ཞིག་གི་ཞེ་འདོད་ལྟར་མེད་དགག་གི་སྟོང་ཉིད་ཁོ་ནར་བཞེད་པ་མིན་ཞིང་།སྤྲོས་བྲལ་དེ་ལ་རྣམ་པའི་བདེ་བ་ཆེན་པོ་དང་སོ་སོ་རང་རིག་གི་རིག་པས་ཉམས་སུ་མྱང་བྱར་གྱུར་པ་སྔགས་ཀྱི་ལྟ་བའི་ཁྱད་ཆོས་སུ་བཞེད་པ་ཡིན།ཞེས་གསུངས་པ་འདི་ལས་ལྷག་པའི་ཆོས་རྗེའི་དགོངས་པ་འགྲེལ་མཁན་ཞིག་མ་མཐོང་བས་ཐེངས་འདིར་མཁས་པ་གཞན་གྱི་ལུང་དྲངས་མེད།མདོ་སྔགས་གཉིས་ཀྱི་ལྟ་བ་ལ་ཁྱད་པར་མེད་ན་ཚུལ་གསུམ་སྒྲོན་མེ་ལས།དོན་གཅིག་ན་ཡང་མ་རྨོང་དང་།ཞེས་སོགས་གསུང་རབ་དུ་མ་ལས་མདོ་ལས་སྔགས་ཁྱད་པར་འཕགས་ཚུལ་དུ་མ་ཞིག་གསུངས་པ་མ་ཡིན་ནམ་ཞེ་ན།དེའི་ལན་དུ་ས་སྐྱའི་བསྟན་འཛིན་ཀུན་གྱིས་མགྲིན་གཅིག་ཏུ་འདི་ལྟར་གསུངས་ཏེ།ཐབས་ཀྱི་སྒོ་ནས་མདོ་ལས་སྔགས་ཁྱད་པར་དུ་འཕགས་པ་ལས་ལྟ་བའི་སྒོ་ནས་ཁྱད་པར་དུ་འཕགས་པ་མི་འདོད།མདོ་སྔགས་གཉིས་ཀའི་མཐའ་ཐུག་གི་ལྟ་བ་སྤྲོས་བྲལ་ལ་ཐུག་ཅིང་།སྤྲོས་བྲལ་ལས་ལྷག་པའི་ལྟ་བ་ཞིག་མདོ་སྔགས་གང་དུའང་ཡོད་པར་མི་འདོད་དོ།མདོ་སྔགས་གཉིས་ལ་ཐབས་ཀྱི་ཁྱད་པར་ཙམ་ལས་ལྟ་བ་ལ་ཁྱད་པར་མེད་པར་མ་ཚད་ཐེག་པ་གསུམ་ལའང་ཐབས་ཀྱི་ཁྱད་པར་ཙམ་ལས་ལྟ་བ་ལ་ཁྱད་པར་ཡོད་པར་མི་འདོད་དེ།ཐམས་ཅད་ཀྱིས་བདག་མེད་པ་དང་སྟོང་པ་ཉིད་ཁས་ལེན་པའི་ཕྱིར།འགའ་ཞིག་གིས་ཆོས་ཀྱི་སྡོམ་བཞི་འམ་ལྟ་བ་བཀའ་བཏགས་ཀྱི་ཕྱག་རྒྱ་བཞིས་ཕྱི་ནང་གི་གྲུབ་མཐའི་ཁྱད་པ་འབྱེད་མི་ནུས་ཏེ།ཉན་ཐོས་མང་བསྐུར་བས་བརྗོད་དུ་མེད་པའི་བདག་ཁས་ལེན་པའི་ཕྱིར་ཟེར།དེ་ནི་རུང་བ་མ་ཡིན་ཏེ།སྟག་ཚང་ལོ་ཙྭ་བས་གྲུབ་མཐའ་ཀུན་ཤེས་ལས།རང་སྡེ་བྱེ་སྨྲར་གཏོགས་པ་འགའ་ཞིག་བདག་འདོད་ཅིང་སྐད་ཅིག་གིས་མི་འཇིག་པའི་འདུས་བྱས་ཁས་ལེན་པ་ཡང་ཡོད་མོད།ཕུང་པོ་ལས་དོན་གཞན་དག་རྟག་པར་མི་འདོད་ཅིང་།གཏན་འཇིག་མི་སྲིད་པའི་རྟག་དངོས་སུ་ཁས་མི་ལེན་པས་མུ་སྟེགས་དང་ཁྱད་པར་ཆེའོ།ཞེས་ལེགས་པར་གསུངས།ཕྱི་རོལ་མུ་སྟེགས་བྱེད་དང་ནང་པའི་ཁྱད་པར་གཙོ་བོ་ཡང་ཕྱི་རོལ་གྲངས་ཅན་སོགས་ཀྱིས་བདག་ཁས་ལེན་ཅིང་།དེའང་ཁྱད་ཆོས་ལྔ་ལྡན་དང་ཡོན་ཏན་དུ་མ་འབྱུང་བའི་བརྟེན་དུ་འདོད།དེ་ལས་བཟློག་སྟེ་སངས་རྒྱས་ཀྱིས་བདག་འཛིན་དེ་ཉེས་པ་ཀུན་གྱི་རྩ་བ་ཡིན་པ་ཐེག་པ་གསུམ་དང་མདོ་སྔགས་གཉིས་ཀར་ལེགས་པར་གསུངས་ཤིང་བདག་མེད་པའི་ཆོས་ཚུལ་ལེགས་པར་སྲོད་བཏོད་པས་བདག་ཁས་ལེན་མིན་གྱིས་ཕྱི་ནང་གི་ཁྱད་པར་འབྱེད་མི་ནུས་ཟེར་བ་ནི་ལོག་པར་བཤད་པ་ཆེན་པོའོ།ཐ་སྙད་འདོགས་པའི་བདག་ཙམ་ལ་ནི་དགག་པ་བྱེད་པ་མ་ཡིན།བདག་ཅིག་འདོད་ཚད་ལྟ་བ་བཀའ་བཏགས་ཀྱི་ཕྱག་རྒྱ་བཞིའི་ནང་ཚན་ཆོས་ཐམས་ཅད་སྟོང་ཞིང་བདག་མེད་པ་ཞེས་པའི་དགག་བྱ་རུ་གྱུར་པའི་བདག་དེ་ཡིན་པས་མ་ཁྱད་པའི་ཁྱད་པར་འབྱེད་ཤེས་དགོས།དེ་མ་ཤེས་ན་ཕྱི་ནང་གི་ཁྱད་པར་ཙམ་ཡང་འབྱེད་མི་ཤེས་པའི་མུན་སྤྲུལ་དུ་འགྱུར་རོ།སྟོང་ཉིད་བསྟན་ཚུལ་ལ་གསལ་རྒྱས་རྫོགས་པའི་ཁྱད་པར་ཡོད་ཀྱང་སྟོང་ཉིད་ཐམས་ཅད་ལ་བསྟན་ཅིང་།དེ་མ་བསྟན་ན་འཁོར་བ་ལས་ཐར་ཐབས་མེད་པའི་ཕྱིར།འོན་ཀྱང་ཐབས་ཀྱི་སྒོ་ནས་ཐེག་ཆེན་ཁྱད་པར་འཕགས་ཏེ་ཐབས་སྙིང་རྗེ་ཆེན་པོའམ་ཐེག་ཆེན་སེམས་བསྐྱེད་དེ་ཐེག་དམན་ལ་བསྟན་པ་མེད་པའི་ཕྱིར།མདོར་ན་ཕར་ཕྱིན་ཐེག་པའི་ལུགས་ལ་གཞི་དབུ་མ་བདེན་གཉིས་ཟུང་འཇུགལམ་དབུ་མ་ཐབས་ཤེས་ཟུང་འཇུགའབྲས་བུ་མ་སྐུ་གཉིས་ཟུང་འཇུག་དང་གཅིག་ཏུ་མཐུན་པར་སྔགས་ཀྱི་སྐབས་སུ་གཞི་འཁོར་འདས་དབྱེར་མེད།ལམ་གསལ་སྟོང་འཛིན་མེད།འབྲས་བུ་སྐུ་བཞི་དང་ཡེ་ཤེས་ལྔའམ།ཡང་ན་རྒྱུད་གསུམ་གྱི་སྒོ་ནས་རྒྱུད་ཀྱི་དོན་མ་ལུས་པར་བསྡུས་ཏེ་གསུངས་པ་དང་།མདོ་སྔགས་གང་གི་ལུགས་ལའང་སྟོང་པ་ཉིད་དང་སྙིང་རྗེ་དང་།བྱང་ཆུབ་ཀྱི་སེམས་གསུམ་ནི་སྲོག་ཤིང་ལྟ་བུར་ཡིན་ཅིང་།སྤང་བྱ་དང་འབྲས་བུ་གང་གི་ཆ་ནས་ཀྱང་ཁྱད་པར་ཏིལ་འབྲུ་ཙམ་ཡང་མ་དམིགས་སོ།ཁྱད་པར་གཅིག་ཡོད་པ་དེ་ནི་ཐབས་ཀྱི་ཁྱད་པར་ཙམ་མོ།དཔེར་ན་ཕར་ཕྱིན་ཐེག་པའི་སྐབས་སུ་བྱང་ཕྱོགས་སོ་བདུན་དེ་སེམས་ལ་གནད་དུ་བསྣུན་ནས་བཤད་ཅིང་།དེ་ཉིད་སྔགས་ཀྱི་སྐབས་སུ་ལུས་ལ་གནད་དུ་བསྣུན་ནས་བཤད་པ་ལྟ་བུའོ།ད་དུང་ཐལ་རང་གཉིས་ལ་མཐའ་ཐུག་དབུ་མའི་ལྟ་བ་གཏན་ལ་འབེབ་བྱེད་ཀྱི་རིག་པ་གཏོང་ཚུལ་མི་འདྲ་བའི་ཁྱད་ཙམ་ལས་ལྟ་བ་ལ་མཐོ་དམན་ཅུང་ཟད་ཙམ་ཡང་ཡོད་པ་འཇོག་ཏུ་མི་རུང་ཞིང་།དེས་མ་ཚད་ཐེག་པ་གསུམ་ཀར་མཐའ་ཐུག་གི་ཐར་པ་མཚན་ཉིད་པ་རེ་རེ་འཐོབ་རྒྱུ་ཡོད་པ་གཅིག་མཚུངས།མདོ་སྔགས་གཉིས་ཀར་ད་ལྟའི་ཐ་མལ་པའི་ལུས་འདི་མ་སྤངས་པར་ལུས་འདི་ཉིད་ཀྱི་སྟེང་དུ་འཚང་རྒྱ་རུང་བ།མདོ་ལུགས་དང་སྔགས་ལུགས་གཉིས་ཀར་སོ་སོའི་རང་རྐང་གི་ལམ་ནས་མཐའ་ཐུག་སངས་རྒྱས་ཀྱི་སར་བགྲོད་ཐུབ་པ་གཅིག་མཚུངས།དབུ་མ་ཐལ་འགྱུར་པའི་ལུགས་ལ་གནས་ལུགས་དཔྱོད་པའི་རིགས་ངོར་དགག་གཞི་དགག་བྱ་ཐ་དད་དུ་འཇོག་མི་རུང་བ་དང་།སྔགས་ཀྱི་ལུགས་ལ་སྦྱང་གཞི་དང་སྦྱོང་བྱེད་གཅིག་ཏུ་སྦྱར་དགོས་པའི་གལ་གནད་སོགས་ཡིད་འཕྲོག་པའི་ས་སྐྱའི་ཐུན་མིན་གྱི་འཆད་ཚུལ་དུ་མ་ཞིག་ཡོད་ཀྱང་ཐེངས་འདིར་ཡིག་ཚོགས་མང་གིས་དོགས་ཏེ་སྡོམ་ཚིག་ཙམ་ཞིག་བཀོད་པ་ཡིན།